RICH จับมือ “Tus-Sound” ร่างข้อตกลงโครงการบริหารจัดการน้ำ-สาธารณูปโภค
RICH จับมือ “Tus-Sound” บริษัทจากจีน ร่างสัญญา-ข้อตกลงในโครงการบริหารจัดการน้ำและสาธารณูปโภค คาดแล้วเสร็จเดือนธันวาคม นี้
19 ต.ค. 2559

บริษัท ริช เอเชีย คอร์ปอเรชั่น จำกัด (มหาชน) หรือ RICH ระบุว่า สืบเนื่องจากการที่ RICH ได้ลงนามบันทึกความเข้าใจกับ Tus-Sound Environmental Resources Co., Ltd. (“Tus-Sound”)ซึ่งเป็นนักลงทุนต่างประเทศที่มีความสนใจจะเข้ามาร่วมลงทุนในโครงการบริหารจัดการน้ำและสาธารณูปโภคเมื่อวันที่ 15 เมษายน 2559 แล้วนั้น
ทั้งนี้ Tus-Sound เป็นบริษัทมหาชนที่จดทะเบียนอยู่ที่ตลาดหลักทรัพย์เซินเจิ้น (รหัสหลักทรัพย์: 000826) และเป็นบริษัทเอกชนขนาดใหญ่ระดับต้น ๆ ของประเทศจีน ประกอบกิจการในด้านรีไซเคิลของเสียและการพัฒนาทรัพยากรสิ่งแวดล้อมอย่างยั่งยืน รวมถึงการผลิตน้ำประปามานานหลายปี ธุรกิจหลักของTus-Sound นั้นประกอบไปด้วยธุรกิจหลายด้าน เช่น การบูรณาการระบบรักษาและกำจัดขยะมูลฝอย วิจัยและพัฒนา,ผลิตและจำหน่ายอุปกรณ์คุ้มครองสิ่งแวดล้อม การบูรณาการสุขาภิบาลเทศบาลในตัวเมืองและแถบชนบท,การกู้คืนทรัพยากรหมุนเวียนและการนำมาใช้ประโยชน์,ผลิตน้ำประปาเทศบาลไปยังภูมิภาคและบริการการลงทุนการดำเนินงานของโครงการบำบัดน้ำเสีย
อีกทั้ง Tus-Soundก็ได้รับรางวัล 100 บริษัทมหาชนของประเทศจีนที่เติบโตเร็วที่สุดติดต่อกันมานานหลายปีด้วยในวันที่ 18 ตุลาคม 2559 RICH ได้รับหนังสือยืนยันการแสดงเจตจำนงในการร่วมลงทุนในโครงการบริหารจัดการน้ำและสาธารณูปโภคจาก Tus-Soundเพื่อร่วมลงทุนในบริษัท ริช เอเชีย ยูทีลิตี้ส์ จำกัด (RAU) ซึ่งเป็นบริษัทย่อยของ RICH แล้ว
โดย RICH และ Tus-Sound  จะดำเนินการร่วมกันร่างสัญญาและข้อตกลงในโครงการดังกล่าว ซึ่งคาดว่าจะเสร็จสิ้นภายในเดือนธันวาคม 2559 โดยมูลค่าการลงทุน รายละเอียด และเงื่อนไขต่าง ๆที่อยู่ในข้อตกลงการลงทุน บริษัทจะดำเนินการภายใต้ กฎเกณฑ์ ระเบียบ และข้อกำหนดของตลาดหลักทรัพย์ฯและสำนักงาน กลต. ซึ่งบริษัทจะแจ้งความคืบหน้าของการร่วมลงทุนให้นักลงทุนทราบต่อไป